Bewondering vir skouerbyter Suárez | Netwerk24
Luis Suárez gryp sy botande nadat hy Giorgio Chiellini (agtergrond) op die skouer gebyt het. Foto: Getty Images
Giorgio Chiellini bewonder die Uruguaanse doelskieter Luis Suárez omdat hy hom gebyt het in 'n Wêreldbekerwedstryd in 2014.
Suárez, wat op die veld met sy oortreding weggekom het, is later vir vier maande en nege internasionale kragmetings geskors.
Die voormalige Italiaanse verdediger sê egter in sy outobiografie hy koester geen kwade gevoelens teenoor sy teenstander nie.
"Venyn is deel van sokker, ek sou dit nie as ongeoorloof beskryf nie. Jy moet slim wees om 'n verdediger te klop," sê die Juventus-kaptein in sy boek Io, Giorgio.
Chiellini pleit by die skeidsregter. Foto: Getty Images
"Ek bewonder sy sluheid. As hy daardie eienskap prysgee, sou hy in 'n doodnormale doelskieter verander."
Volgens Chiellini het niks vreemds daardie dag in 2014 gebeur nie.
"Ek het my vir die grootste deel van die wedstryd op (Edinson) Cavani toegespits, nog 'n speler wat moeilik is om in toom te hou en wat nie teen ons teruggehou het nie," skryf hy.
"Ek besef toe ewe skielik dat ek op my skouer gebyt is. Dit het sommer net so gebeur, maar dit is sy strategie in 'n tweestryd en, kan ek maar sê, dit is myne ook. Ek en hy is eenders en ek geniet dit om teenstanders soos hy te pak."
Die wedstryd was doelloos toe die voorval plaasgevind het, maar Diego Godín, Uruguay se kaptein, het in die 81ste minuut seker gemaak sy span dring deur na die uitspeelrondes toe hy die enigste doel van die kragmeting aangeteken het.
Suárez (33) is reeds drie keer weens 'n bytery geskors, terwyl hy ook só weens rassistiese uitlatings gestraf is.